ŠIAULIŲ MIESTO SAVIVALDYBĖS MERAS

POTVARKIS

DĖL LĖŠŲ, SKIRTŲ ŠVIETIMO PAGALBAI UŽTIKRINTI ŠIAULIŲ MIESTO SAVIVALDYBĖS ŠVIETIMO ĮSTAIGOSE,

PASKIRSTYMO IR PANAUDOJIMO TVARKOS APRAŠO PATVIRTINIMO

2024 m. vasario 15 d. Nr. M-224

Šiauliai

Vadovaudamasis Lietuvos Respublikos vietos savivaldos įstatymo 25 punkto 5 dalimi, 27 straipsnio 2 dalies 3 punktu, Šiaulių miesto savivaldybės tarybos 2024 m. vasario 1 d. sprendimu Nr. T-1 „Dėl Šiaulių miesto savivaldybės 2024–2026 metų strateginio veiklos plano patvirtinimo“ ir įgyvendindamas Šiaulių miesto savivaldybės 2024–2026 metų strateginio veiklos plano Švietimo prieinamumo ir kokybės užtikrinimo programos priemonę „Švietimo pagalbos užtikrinimas švietimo įstaigose“ (08.01.03.14):

1.	T v i r t i n u Lėšų, skirtų švietimo pagalbai užtikrinti Šiaulių miesto savivaldybės švietimo įstaigose, paskirstymo ir panaudojimo tvarkos aprašą (pridedama).

2.	Pripažįstu netekusiais galios:

2.1. Šiaulių miesto savivaldybės mero 2023 m. liepos 26 d. potvarkį Nr. M-650 „Dėl lėšų, skirtų švietimo pagalbai užtikrinti Šiaulių miesto savivaldybės švietimo įstaigose, paskirstymo ir panaudojimo tvarkos aprašo patvirtinimo“;

2.2. Šiaulių miesto savivaldybės mero 2024 m. vasario 13 d. potvarkį Nr. M-211 „Dėl lėšų, skirtų švietimo pagalbai užtikrinti Šiaulių miesto savivaldybės švietimo įstaigose, paskirstymo ir panaudojimo tvarkos aprašo patvirtinimo“.

Savivaldybės meras Artūras Visockas

PATVIRTINTA

Šiaulių miesto savivaldybės mero

2024 m. vasario 15 d. potvarkiu Nr. M-224

LĖŠŲ, SKIRTŲ ŠVIETIMO PAGALBAI UŽTIKRINTI ŠIAULIŲ MIESTO SAVIVALDYBĖS ŠVIETIMO ĮSTAIGOSE, PASKIRSTYMO IR PANAUDOJIMO TVARKOS APRAŠAS

I SKYRIUS

BENDROSIOS NUOSTATOS

1.	Lėšų, skirtų švietimo pagalbai užtikrinti Šiaulių miesto savivaldybės švietimo įstaigose, paskirstymo ir panaudojimo tvarkos aprašo (toliau – Aprašas) paskirtis – nustatyti lėšų, skirtų, švietimo pagalbai užtikrinti Šiaulių miesto savivaldybės (toliau – Savivaldybė) švietimo įstaigose, skyrimo, panaudojimo ir atsiskaitymo tvarką.

2. Lėšos švietimo pagalbai užtikrinti (toliau – lėšos) kiekvienais metais numatomos Savivaldybės strateginiame veiklos plane Švietimo prieinamumo ir kokybės užtikrinimo programoje.

3. Lėšų skyrimo tikslas – užtikrinti švietimo pagalbos teikimo veiksmingumą ir efektyvumą.

4. Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme, Lietuvos Respublikos biudžeto sandaros įstatyme ir kituose teisės aktuose.

II SKYRIUS

LĖŠŲ SKYRIMAS

5. Lėšos skiriamos švietimo įstaigoms (toliau – mokykla), kurių savininkė yra Savivaldybė.

6. Lėšos skiriamos švietimo pagalbos specialisto (specialiojo pedagogo, logopedo, surdopedagogo, tiflopedagogo, judesio korekcijos specialisto, psichologo asistento, psichologo, socialinio pedagogo, mokytojo padėjėjo) pareigybei išlaikyti mokykloms, kurioms nepakanka mokymo lėšų, skiriamų iš valstybės biudžeto, švietimo pagalbai ir Savivaldybės biudžeto lėšų, skirtų švietimo pagalbos specialistams finansuoti, ir mokykla negali užtikrinti švietimo pagalbos, reglamentuotos Lietuvos Respublikos teisės aktais.

7. Švietimo pagalbos specialisto pareigybės finansuojamos vadovaujantis Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu (toliau – Įstatymas).

8. Lėšos mokyklai skiriamos, jeigu:

8.1. švietimo pagalba bus teikiama mokiniui (-iams), kuris (-ie) mokosi įtraukties būdu bendrosios paskirties klasėse ar grupėse arba neregioninių mokyklų ikimokyklinio ir priešmokyklinio ugdymo grupėse, kuriose ugdomi vaikai, turintys įvairiapusių raidos sutrikimų, kompleksinių ir kitų negalių;

8.2. mokykla turi kandidatą užimti švietimo pagalbos specialisto pareigybę.

9. Finansavimas skiriamas ne ilgesniam laikotarpiui kaip iki einamųjų metų pabaigos.

10. Jeigu lėšų poreikis švietimo pagalbos specialistų pareigybėms steigti yra didesnis, negu numatyta Savivaldybės švietimo prieinamumo ir kokybės užtikrinimo programoje, lėšos mokykloms skiriamos atsižvelgiant į šiuos prioritetus:

10.1. ikimokyklinio ir priešmokyklinio ugdymo programai vykdyti;

10.2. įvairiapusių raidos sutrikimų arba kompleksinę negalią turintiems vaikams ugdyti.

11. Atsiradus poreikiui mokykla Savivaldybės administracijos Švietimo skyriui (toliau – Švietimo skyrius) pateikia prašymą dėl lėšų švietimo pagalbos specialisto pareigybei steigti (1 priedas).

12. Prašymus dėl lėšų švietimo pagalbos specialistų pareigybėms steigti vertina ir sprendimą priima Savivaldybės mero sudaryta darbo grupė.

13. Darbo grupė įvertina ir priima sprendimą atsižvelgdama į tokius švietimo įstaigų pateiktus ir Savivaldybės administracijos turimus duomenis:

13.1. mokinių skaičių, kuriems reikalinga švietimo pagalba;

13.2. mokinių skaičių, kuriems reikalinga specialioji pagalba;

13.3. pagalbos specialistų pareigybių (etatų) skaičių švietimo įstaigoje;

13.4. darbo užmokesčiui švietimo pagalbos specialistų pareigybėms finansuoti metams reikalingas lėšas;

13.5. einamaisiais metais švietimo pagalbai įstaigai skirtas Mokymo lėšas ir Savivaldybės biudžeto lėšas skirtas švietimo pagalbos pareigybėms finansuoti;

13.6. Pedagoginės psichologinės tarnybos išduotos pažymas;

13.7. steigiamų švietimo pagalbos pareigybių(etatų) skaičių;

13.8. steigiamoms švietimo pagalbos pareigybėms prašomą savivaldybės biudžeto lėšų sumą metams (darbo užmokesčiui ir socialiniam draudimui).

14. Lėšų, skirtų švietimo pagalbai užtikrinti švietimo įstaigose paskirstymo sąrašas tvirtinamas Savivaldybės mero potvarkiu.

15. Vadovaudamasi mero potvarkiu, Savivaldybės administracija su mokykla sudaro biudžeto lėšų naudojimo sutartį.

III SKYRIUS

LĖŠŲ NAUDOJIMAS IR ATSISKAITYMAS

16. Mokyklos naudoja lėšas švietimo pagalbos specialistų darbo užmokesčiui, valstybinio socialinio draudimo įmokoms, kitoms su darbo santykiais susijusioms įmokoms, išmokoms ir kompensacijoms mokėti.

17. Dėl objektyvių priežasčių (dėl darbuotojų ligos, nesant galimybių tam tikrą laiką užpildyti laisvas pareigybes, esant mažesnėms, nei planuota, darbo apmokėjimo išlaidoms) likus nepanaudotų lėšų, jos skiriamos kitų švietimo pagalbos specialistų darbo užmokesčiui, valstybinio socialinio draudimo įmokoms, kitoms su darbo santykiais susijusioms įmokoms, išmokoms ir kompensacijoms mokėti.

18. Už panaudotas lėšas mokykla Savivaldybės administracijai atsiskaito biudžeto lėšų naudojimo sutartyje nurodyta tvarka ir terminais.

19. Iki kitų metų kovo 1 d. mokykla Savivaldybės administracijos Švietimo skyriui pateikia lėšų, skirtų švietimo pagalbai, panaudojimo ataskaitą (2 priedas).

20. Nepanaudotų lėšų likutį mokykla grąžina į Savivaldybės sąskaitą ne vėliau kaip iki einamųjų metų gruodžio 25 d.

IV SKYRIUS

BAIGIAMOSIOS NUOSTATOS

21. Šis Aprašas keičiamas, naikinamas ar stabdomas jo galiojimas Savivaldybės mero potvarkiu.

____________________________________